Covid-19: Meshoe, ACDP-LP toets positiefEerw. Kenneth Meshoe (Foto: David Ritchie, ANA) Twee lede van die ACDP, waaronder eerw. Kenneth Meshoe, het positief getoets vir Covid-19. Wayne Thring, adjunkpresident van die ACDP, het die nuus Vrydag in ’n verklaring bevestig. Volgens Thring het Meshoe en LP Steve Swart die nuwe koronavirus opgedoen nadat hulle onlangs ŉ geleentheid by die Divine Restoration Ministries in Bloemfontein bygewoon het. Verskeie ander mense wat dié geleentheid bygewoon het, het daarna positief vir Covid-19 getoets. Angus Buchan het ook die byeenkoms bygewoon en vandeesweek positief vir Covid-19 getoets. Thring verduidelik dat Meshoe geen simptome getoon het nie hoewel hy Sondag vir die virus getoets is. Swart het matige simptome getoon en is Maandag vir Covid-19 getoets. Albei het hulself voor die tyd afgesonder. “Eerw. Meshoe toon steeds geen simptome nie en bly in goeie gesondheid. Swart toon matige griepagtige simptome en herstel goed,” lui die verklaring. Volgens Thring moes Meshoe vyf dae lank vir sy toetsuitslae wag en die departement van gesondheid verskeie kere bel vir die uitslag. “Dit het onnodige spanning op hom en sy gesin geplaas en tot onregverdige bespiegeling in die media oor sy toestand gelei.” Maroela Media het vroeër berig meer as 200 mense het vroeër vandeesmaand die Jerusalem Prayer Breakfast-geleentheid (JPB) bygewoon, waaronder Buchan en Meshoe. Die departement van gesondheid het later ŉ beroep op al die kerkgangers gedoen om hulself dringend aan te meld om vir die nuwe koronavirus getoets te word. Dít nadat vyf oorsese gaste by die geleentheid positief vir die virus getoets het.